**iTransparentnost u Gradu Otočcu**

Danas je u Vijećnici Grada Otočca s početkom u 10 sati održana konferencija za medije na kojoj je predstavljena **iTransparentnost**, napredno informatičko rješenje putem kojeg će svim zainteresiranima biti dostupne informacije o trošenju proračunskih sredstava Grada Otočca, a kojeg je razvila domaća tvrtka LIBUSOFT CICOM d.o.o..

Sve jedinice lokalne i područne (regionalne) samouprave zakonski su dužne javno objaviti informacije o trošenju proračunskih sredstava, tako da te informacije budu lako dostupne i pretražive. Digitalna usluga **iTransparentnost**, koju je Grad Otočac uveo, osigurat će sve to putem web poveznice <https://transparentno.otocac.otvorenigrad.hr/isplate/sc-isplate>. Sukladno propisanim uvjetima o transparentnosti proračuna, ovaj digitalni servis omogućava Gradu Otočcu objavu pravodobnih, dostupnih, točnih, kvalitetnih i vjerodostojnih informacija o realizaciji proračunskih stavki. iTransparentnost se vrlo jednostavno povezuje s drugim sustavima, što znači da svi podaci dolaze automatizmom te se time izbjegavanju dodatni troškovi i mogućnost pogreške, a samo poslovanje je značajno olakšano.

Na uvođenju ovog digitalnog servisa aktivno se radilo od kraja prošle godine pa sve do početka veljače 2022., a u tom relativno kratkom periodu odradio se veliki posao koji omogućava kompletan uvid u isplate pravnim i fizičkim osobama te isplate plaća i drugog dohotka preko izvoda od 1.1.2021. godine, isplate plaća zbrojno po vrstama troškova, isplate drugog dohotka, tj. ukupan trošak pojedinačno po primatelju i isplate po putnim nalozima. Sve navedeno će građanima omogućiti precizan uvid u poslovanje Grada. Sam prikaz podataka mijenjat će se ovisno o Naputku kojeg će objaviti Ministarstvo financija RH, sukladno Zakonu o proračunu.

**iTransparentnost** osigurava pristup kvalitetnim i relevantnim informacijama, što za Grad Otočac predstavlja učinkovit mehanizam odgovornosti iz kojeg slijedi povećanje kvalitetne fiskalne politike, povećanje legitimnosti vlasti i jačanje povjerenja građana. Proračunska transparentnost prevenira neodgovorno djelovanje kao i zloupotrebu javnih sredstava i potiče lokalne jedinice na objavu i objašnjenje proračunske dokumentacije.

Grad Otočac putem iTransparentnosti podiže i opću razinu informiranosti građana, medija, poduzetnika i investitora o lokalnim strategijama i akcijama te njihovim rezultatima čime postiže veću razinu indeksa otvorenosti proračuna u međunarodno usporedivim pokazateljima proračunske transparentnosti.